Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 449/13/6606	Lučenec, 31.10.2013
EEČ : 2-47-188-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
1. ako otec maloletých dcér XXXXX nar. 17.09.2008 a XXXXX, nar. 28.09.2009, hoci bol právoplatným rozsudkom Okresného súdu v Lučenci č. k. 4P 28/2013 zo dňa 25.04.2013 zaviazaný k plateniu výživného mesačne vo výške 30 % zo sumy životného minima na každé vyššie uvedené maloleté dieťa zvlášť počnúc dňom 01.04.2013 vždy do posledného dňa toho ktorého mesiaca vopred k rukám matky detí XXXXX, nar. XXXXX, túto povinnosť riadne, pravidelne a v plnej výške neplnil v Sušanoch a inde a za obdobie od 01.04.2013 doposiaľ matke detí XXXXX na výživnom dlhoval celkovú sumu 321,68 €,

2. hoci bol právoplatným rozsudkom Okresného súdu v Lučenci č. 6C 39/2013 zo dňa 07.05.2013 zaviazaný prispievať manželským výživným v sume 1,- € mesačne počnúc dňom 01.05.2013 vždy k 20-temu dňu toho ktorého mesiaca k rukám bývalej manželky XXXXX, nar. XXXXX, túto povinnosť riadne, pravidelne a v plnej výške neplnil v Sušanoch a inde a za obdobie od 01.05.2013 doposiaľ bývalej manželke XXXXX na výživnom dlhoval celkovú sumu 6,- €,  

lebo zanikla trestnosť činu

Odôvodnenie:
	Proti obvinenému XXXXX bolo povereným príslušníkom PZ, OO PZ v Poltári  vedené trestné stíhanie  pre prečin zanedbania povinnej výživy podľa § 207 ods. 1  Tr. zák. na tom skutkovom základe, ktorý je uvedený vo výrokovej časti tohto uznesenia. 
	Po ukončení vyšetrovania poverený príslušník PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Tr. por. s poukazom na ustanovenie § 86 odsek 1 písm. a/ Tr. zák. Po preskúmaní vyšetrovacieho spisu som zistila, že predmetný návrh je dôvodný.
	Obvinený XXXXX vo svojej výpovedi uviedol, že je pravdou, že výživné na svoje dve  maloleté dcéry od mesiaca apríl 2013 riadne neplatil. Taktiež doznal, že neplatil ani manželské výživné od mája 2013. Vo svojej výpovedi dňa 14.10.2013 vypovedal, že dňa 11.10.2013 zaslal na adresu XXXXX výživné vo výške 227,68 €. Tiež uviedol, že výživné vo výške 100,- € jej vyplatil dňa 09.08.2013, kedy navštívil svoje deti. 
Výpoveď obvineného v plnom rozsahu potvrdila aj svedkyňa - poškodená XXXXX. Táto uviedla, že bývalý manžel jej dňa 09.08.2013 uhradil čiastku 100,- € a dňa 11.10.2013 od neho obdržala čiastku 227,68 €. Vyplatením týchto súm obvinený uhradil všetko dlžné výživné na obe maloleté dcéry vrátane bežného výživného za mesiac september 2013 a čo sa týka manželského výživného tak toto je uhradené od mája 2013 do októbra 2013 vrátane. Dodala, že v dôsledku neplatenia výživného zo strany svojho otca maloleté dcéry núdzou netrpeli.
	Podľa § 86  odsek 1 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 
Keďže obvinený XXXXX využil možnosť ustanovenia § 86 odsek 1 písmeno a/ Trestného zákona a  svoju vyživovaciu povinnosť voči maloletým dcéram ako aj bývalej manželke dodatočne splnil, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka